钦定古今图书集成/明伦汇编/宫闱典/第010卷 > 《谢赐对衣金带马表》前人
## 钦定古今图书集成/明伦汇编/宫闱典/第010卷 > 《谢赐对衣金带马表》前人

臣轼言：伏蒙圣恩特赐衣一对、金腰带一条、金镀银
鞍辔一副、马一匹者，命服斯皇。《诗》咏周宣之德，康侯
用锡，《易》称王母之仁。惠泽所加，臣工知劝。臣轼诚惶
诚恐，顿首顿首。伏念臣资材朽钝，学术空疏。矧兹衰
病之馀，岂复光华之羡。荷宠章之蕃庶，人以为荣；顾
形影之支离，臣惟自愧。此盖伏遇太皇太后陛下，知
“人尧哲，遍物舜仁。”时遣拾遗补过之臣，出为承流宣
化之任。“子衣安吉”，不待请而得之；“我马虺𬯎”，盖知劳
而赐者。敢不勉思忠荩，务报恩勤。永惟厩库之珍，莫
非民力。无忘狱市之寄，以副上心。